मुख्यमंत्री खंडूड़ी का अपने चुनाव नामांकन के लिए बर्फ में पैदल चलता एक फोटो अखबारों में छपा, लोगों ने कहा, देखो मुख्यमंत्री पैदल चल रहे हैं..पर इन्हे क्या पता कि वे अपने नामांकन के लिए पैदल चले न कि जनता के किसी काम के लिए. तारीफ़ तो तब है जब मुख्यमंत्री जनता के किसी काम के लिए पैदल चले. हिमाचल के पहले मुख्यमंत्री डा. परमार अपने पूरे सचिवालय के साथ हफ्तेभर पैदल चलकर पहाड़ी गाँव में ठहरते थे और उनके लिए विकास की योजनायें बनाकर उन्हें लागू करवाते थे. जानकार बताते हैं कि उनके अपने थैले में सरकारी फाइलों के अलावा सुई-तागा भी होता था, जिसके बारे में उनका कहना था कि ..मंत्री हो या संत्री यदि पहाड़ चढ़ते समय पजामा फट जाए तो सुई-तागा ही लाज बचाते हैं. बिहार के मुख्यमंत्री नीतीश कुमार ने जब अपनी ही पार्टी के बाहुबली गुंडों व माफियाओं को सलाखों के पीछे पहुंचाया और भ्रष्टाचार की कमाई से बनी भव्य इमारतों में गरीब बच्चों के लिए स्कूल खोले तो बिहार में फैले जातिवाद के कैंसर व राजनीतिक अराजकता ने नीतीश के सामने घुटने टेक दिए.